Nog 'n rommelstatus-gradering vir SA | Maroela Media
Nog 'n rommelstatus-gradering vir SA
Die kredietgraderingsagentskap Fitch het Suid-Afrika ook tot rommelstatus afgegradeer met 'n stabiele vooruitsig.
Fitch het Suid-Afrika van BBB- tot BB+ afgegradeer. Volgens Fitch hou die afgradering verband met die onlangse politieke gebeure, insluitend pres. Jacob Zuma se omstrede middernagtelike kabinetskommeling verlede week.
"Die kabinetskommeling, wat die afdanking van Pravin Gordhan as minister van finansies en sy adjunk Mcebisi Jonas insluit, sal waarskynlik lei tot 'n verandering in die rigting van die land se ekonomiese beleid," het Fitch gesê.
Fitch het vroeër gesê fiskale konsolidasie sal onder Malusi Gigaba, die nuwe minister van finansies, se beheer laer op die prioriteitslys wees en die poging om die bestuur en deursigtigheid van staatsondernemings te verbeter, sal stopgesit word. "Staatsinstansies se bedryfslaste, en daarom ook die voorwaardelike aanspreeklikheid van die regering, sal waarskynlik toenemend vermeerder, veral as 'n plan om die ingebruikneming van nuwe kernkragstasies na 2037 uit te stel, omgekeer word."
S&P het Suid-Afrika se kredietgradering Maandag tot rommelstatus afgegradeer en gesê Zuma se kabinetskommeling is 'n risiko vir fiskale en groei-uitkomste.
Rommel – oftewel spekulatiewe of niebeleggingsgraad – beteken daar is 'n hoër risiko dat die land nie sy staatskuld sal betaal nie.
Die ekonoom Adam Jacobs het vroeër aan Maroela Media gesê die afgradering is 'n mosie van wantroue in die land se bestuur. "Ons sal nie buitelandse beleggings kan lok nie en die moontlikheid bestaan dat plaaslike beleggers sal verkies om hulle geld elders te vat. Dit het 'n direkte impak op Suid-Afrika se ekonomiese groeipotensiaal – iets wat ons tans broodnodig het om armoede en werkloosheid aan te spreek," het Jacobs gesê.
Jacob Zuma kabinetskommeling rommelstatus
Zuma het geweet wat hy doen. Hy het dit beplan. Kyk wat kom volgende…..
Mooi so. Gaan vir goud, SA.
MENSE JULLE ONDERSKAT RSA JULLE MOET DINK EN SIEN SOOS DIE ANC KYK HOEVEEL GELD WORD GESTEEL, BEDROG WAAR JY KYK,MENSE SKULD ESKOM GELD,DIE LYS IS LANK EN DIE FONTIEN DROOG NIE OP NIE.
Die Guptas sal hom NOOIT toelaat om die leisels neer te le nie!!! Hy is in elk geval te dom om te sien wat aangaan!!!
Kry Zuma uit die pad uit !!!Maak Pravin Ghordan die land se president dan sal dit baie beter gaan met almal! PG is darem ten minste eerlik en hys ten gunste vir sy land se mense! Of sonie maak Lekota van Cope die president! Laat die ANC disintergreer met n enorme spoed anders gaan ons almal die kortste end trek in hierdie land.